《辛卯重阳游焦山次韵》
清代·钱家塈

游山慕谢公，此愿矢自昔。荏苒阅三载，始著登临屐。

秋爽最宜人，寥廓豁心迹。枯僧不谈禅，历历指古迹。

山形变态多，丹厓间白石。仰视飞鸟翔，去天不盈尺。

俯瞰大江流，洪涛迅潮汐。月明一线白，树黯双峰碧。

胜游续登高，信宿穷幽僻。相约待重来，攀萝蹑仙宅。

作者简介：钱家塈，字第五，嘉善人。康熙甲午举人，官随州知州，重宴鹿鸣。有《䑥居吟稿》。